Old Mutual: Moyo praat onsin oor redes vir afdanking | Netwerk24
Deur Elvira Wood 04 Desember 2019 14:42
Peter Moyo en sy prokureur, Eric Mabuza, praat vroeër met die media. Foto: Argief
Old Mutual het niks onwettig gedoen toe hy Peter Moyo as uitvoerende hoof afgedank het nie.
Inteendeel, hy het Moyo om dieselfde rede afgedank as wat Transnet Siyabonga Gama in die pad gesteek het. En selfs nadat Gama die arbeidshof probeer oortuig het om sy afdanking ter syde te stel, het dié hof dit van die hand gewys.
Die vraag is dus, as Transnet sy uitvoerende hoof só kan afdank, hoekom nie ook Old Mutual nie?
LEES OOK: Transnet: Arbeidshof sê nee vir Gama
Dit was een van die argumente wat adv. Vincent Maleka, SC, vir Old Mutual, gegee het oor waarom sy appèl teen regter Brian Mashile se uitspraak in Julie moet slaag.
Mashile het bevind dat Old Mutual Moyo wel onwettig afgedank het en dat hy heraangestel moet word.
Hoewel Moyo ná die uitspraak probeer het om terug te keer na sy werk, het Old Mutual hom herhaaldelik die deur gewys en hom nie in sy kantoor toegelaat nie.
Die hooggeregshof in Johannesburg het Old Mutual se appèlaansoek Woensdag met 'n volbank regters aangehoor.
Maleka het die regters herhaaldelik daarop gewys dat Old Mutual Moyo ingevolge klousule 24.1.1 van sy indiensnemingskontrak afgedank het.
Maleka sê dit is presies wat Old Mutual gedoen het. Hy het Moyo afgedank, hom ses maande kennis gegee en hom R4 miljoen vir dié kennistydperk betaal. Hy het wel ook gesê Moyo hoef van die oomblik van sy afdanking nie verder te werk nie.
Maleka voer verder aan dat daar nooit sprake was dat Old Mutual Moyo weens wangedrag afgedank het nie.
Moyo se bewering dat hy dus nie eens 'n kans gegun is om homself in 'n tugverhoor te verdedig nie, is dus nie geldig nie.
Maleka voer verder aan dat as die hof se vorige uitspraak gehandhaaf word, beteken dit in praktyk dat sou Moyo besluit het om te bedank, Old Mutual eers geregtig sou wees op 'n tugproses voordat só 'n beëindiging van diens in werking gestel kon word.
Adv. Dali Mpofu, SC, wat Moyo verteenwoordig, argumenteer weer teen die geldigheid van Old Mutual se aansoek om appèl. Hy wys daarop dat Mashile se uitspraak 'n tussentydse uitspraak was. Hy argumenteer dat dit die reël in die Suid-Afrikaanse regstelsel is dat appèl nié teen tussentydse uitsprake aangeteken word nie.
Moyo dagvaar Old Mutual vir R250 miljoen aan skadevergoeding, asook in sy persoonlike hoedanigheid die direksielede vir 'n verdere R20 miljoen vir die skade wat hulle sy reputasie glo aangerig het.
Buiten vir Old Mutual se aansoek om appèl teen die bevel om Moyo weer in diens te stel, het die maatskappy ook reeds 'n aansoek gebring om te vra dat Mashile hom weens 'n beweerde belangebotsing aan die saak onttrek.